ธ.ก.ส.ยอมรับจำนำข้าวขาดทุน
รัฐบาลตั้งคณะอนุกรรมการจัดหาเงินทุนเพื่อจำนำข้าว ด้าน ธ.ก.ส.ยอมรับจำนำข้าวขาดทุนหวังช่วยเกษตรกร แต่ต้องขายในราคาต่ำกว่า
18 ธ.ค. 2555

รัฐบาลตั้งคณะอนุกรรมการจัดหาเงินทุนเพื่อจำนำข้าว ด้าน ธ.ก.ส.ยอมรับจำนำข้าวขาดทุนหวังช่วยเกษตรกร แต่ต้องขายในราคาต่ำกว่า
นายลักษณ์  วจนานวัช  ผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า  ตามที่คณะรัฐมนตรีอนุมัติกรอบวงเงิน 2.4 แสนล้านบาท ในโครงการรับจำนำข้าวเปลือกนาปีฤดูการผลิตปี  2555/2556 วางเป้าหมาย 15 ล้านตัน โดยกระทรวงการคลังจัดหา 1.5 แสนล้านบาท และกระทรวงพาณิชย์นำส่งเงินจากการระบายข้าว 5 หมื่นล้านบาท แต่เพื่อให้แผนงานการระดมเงินเพื่อรับจำนำข้าวมีความชัดเจน นายกรัฐมนตรีจึงตั้งคณะอนุกรรมการดูแลจัดหาเงินทุน โดยมีปลัดกระทรวงพาณิชย์เป็นประธาน  ส่วนกรรมการ ประกอบด้วย ธ.ก.ส., สำนักบริหารหนี้สาธารณะ, สำนักงานเศรษฐกิจการคลัง , สำนักงานเศรษฐกิจการเกษตร, องค์การตลาดเพื่อเกษตรกร, กรมการค้าระหว่างประเทศ, องค์การคลังสินค้า
อย่างไรก็ตาม คาดว่า ข้าวนาปีชาวนาจะนำข้าวมาจำนำประมาณ  10  ล้านตันในปีนี้คงไม่ถึงเป้าหมาย  15 ล้านตันตามที่รัฐบาลตั้งไว้ ดังนั้นจำนำข้าวนาปีน่าจะใช้เงินประมาณ 2 แสนล้านบาท และปีนี้สหกรณ์ได้ออกมารับซื้อข้าวจากสมาชิกเพื่อแปรสภาพและบรรจุถุงขาย  จึงช่วยลดปริมาณนำข้าวมาจำนำกับรัฐบาล
ส่วนการปลูกข้าวนาปรังส่วนใหญ่จะเป็นเกษตรกรบริเวณพื้นที่ชลประทานนั้น จะมีการหารือแผนการรับจำนำข้าวนาปรังอีกครั้งในช่วงเดือนมกราคม-กุมภาพันธ์ ในที่ประชุมคณะกรรมการนโยบายข้าวแห่งชาติ (กขช.) เพื่อประเมินเป้าหมายและเงินทุนรองรับโครงการ เนื่องจากมีบทเรียนปีที่ผ่านมาเมื่อรับจำนำข้าวทุกเม็ดทำให้เกษตรปลูกข้าวนอกฤดูกาลผลิตจนรัฐบาลต้องรับจำนำข้าวเพิ่มมากกว่า  14.6  ล้านตัน โดยการรับจำนำข้าวรัฐบาลย้ำชัดเจนว่าต้องการให้เกษตรกรจำนำกับรัฐบาลเพียงปีละ 2 ครั้ง
สำหรับผลดำเนินการรับจำนำข้าวฤดูการผลิตปี  2554/2555  เบื้องต้นยอมรับว่าขาดทุน  เพราะรัฐบาลตั้งราคาจำนำข้าวสูงกว่าตลาด เพื่อมีเจตนาช่วยเหลือเกษตรกรให้มีรายได้เพิ่มนับว่าเป็นประโยชน์ต่อเกษตรกร เมื่อกระทรวงพาณิชย์ต้องระบายขายข้าวในสตอกรัฐบาลต่ำกว่าความเป็นจริง  แต่ผลการปิดบัญชีฤดูกาลผลิต 2554/2555 ที่จะครบกำหนดวันที่  29  กุมภาพันธ์  2556 จะเป็นหน้าที่ของคณะกรรมการปิดบัญชีโดยมี น.ส.สุภา ปิยะจิตติ  รองปลัดกระทรวงการคลัง  เป็นประธาน ชี้แจงผลดำเนินงานทั้งหมด